孫權以戴良為交州刺史。徽發兵拒之。廣州刺史呂岱被詔誅徽，自廣州將兵晝夜馳入。匡與岱有舊，岱署匡師友從事，遂移書交阯，告喻禍福，又遣匡見徽，說令服罪，雖失郡守，保無他憂。岱尋匡後至，匡堂兄祗、祗弟幹、頌等六人肉袒奉迎。岱謝令復服，前至郡下。明旦早施帳幔，請徽兄弟以次入，賓客滿坐。岱起，擁節讀詔書，數徽罪過，即誅之，傳首詣武昌。